**Sateet tulivat** (engl. *The Rains of Ranchipur*) on vuonna 1955 ensi-iltansa saanut Jean Negulescon ohjaama yhdysvaltalainen draamaelokuva, jonka pääosissa ovat Lana Turner, Richard Burton, Fred MacMurray, Joan Caulfield ja Michael Rennie. Elokuva perustuu Louis Bromfieldin vuonna 1937 ilmestyneeseen samannimiseen romaaniin, jonka pohjalta Merle Miller laati käsikirjoituksen.

Juoni
-----

Hemmoteltu ja hedonistinen lady Edwina Esketh (Lana Turner) ja brittiläinen aatelismies lordi Esketh (Michael Rennie) elävät intohimottomassa ja onnettomassa avioliitossa. Kun he matkustavat Intiaan ostamaan hevosia maharanin (Eugenie Leontovich) kutsumana, lordi ilmoittaa aikovansa erota vaimostaan Englantiin palattuaan. Matkalla Edwina kuitenkin löytää uuden rakkauden. Ensiksi hän kohtaa entisen tuttavan ja nykyisen kyläjuopon Tom Ransomen (Fred MacMurray), ja sittemmin hän tapaa maharanin perillisen, tohtori Saftin (Richard Burton). Aluksi Edwinan yritykset vietellä tohtori eivät tuota tulosta, mutta pian hän alkaa tajuta aidosti rakastuneensa tohtoriin. Tuota pikaa tohtori antautuu Edwinan viehätysvoimalle, ja heidän välillään alkaa kiihkeä suhde, kunnes maanjäristykset ja tuhoisa tulva iskevät kaupunkiin.

Näyttelijät
-----------

|  |  |  |
| --- | --- | --- |
|  Lana Turner  | … |  lady Edwina Esketh
  |
|  Richard Burton  | … |  tohtori Safti
  |
|  Fred MacMurray  | … |  Tom Ransome
  |
|  Joan Caulfield  | … |  Fern Simon
  |
|  Michael Rennie  | … |  lordi Alan Esketh
  |
|  Eugenie Leontovich  | … |  maharani
  |
|  Gladys Hurlbut  | … |  Maude Simon
  |
|  Madge Kennedy  | … |  Emily Smiley
  |
|  Carlo Rizzo  | … |  herra Adoani
  |

Tuotanto
--------

### Tausta

20th Century Fox oli jo aiemmin filmannut Louis Bromfieldin romaanista elokuvasovituksen *Kun sateet tulivat* (*The Rains Came*) vuonna 1939. Aiemman filmatisoinnin oli ohjannut Clarence Brown, ja sen pääosissa ovat Myrna Loy, Tyrone Power ja George Brent. Lana Turneria oli harkittu Fern Simonin rooliin vuoden 1939 filmatisointiin.

### Kuvaukset

Metro-Goldwyn-Mayer lainasi sopimusnäyttelijänsä Lana Turnerin Foxille elokuvaa varten. *Sateet tulivat* oli Turnerin ensimmäinen Foxille tekemä elokuva.

Työnimellä *The Rains Came* kulkeneen elokuvan tuotanto alkoi elokuun puolessa välissä 1955. Elokuvan kuvauspaikoiksi kaavailtiin aluksi Intiaa ja Pakistania. Intia ei myöntänyt kuvauslupaa, mutta elokuvan taustakohtauksia kuvattiin Pakistanissa. Lisäksi elokuvaa kuvattiin kotimaassa Foxin tilalla Malibussa. Syyskuussa 1955 elokuvan erikoistehostebudjettia korotettiin aiemmasta 260 000 dollarista 400 000 dollariin ja kokonaisbudjettia 3,5 miljoonasta dollarista 4,5 miljoonaan dollariin. CinemaScope-laajakuvaformaatilla ja DeLuxe Color -värielokuvajärjestelmällä kuvatun elokuvan tuotanto saatiin päätökseen syyskuun puolessa välissä 1955.

Ensi-ilta ja vastaanotto
------------------------

*Sateet tulivat* sai ensi-iltansa New Yorkissa 15. joulukuuta 1955 ja Los Angelesissa seuraavana päivänä. Se julkaistiin Yhdysvalloissa maanlaajuisesti elokuvateattereissa joulukuun aikana 1955. Elokuva sai teatteriensi-iltansa Suomessa 27. huhtikuuta 1956.

*Sateet tulivat* oli ehdolla parhaiden erikoistehosteiden Oscar-palkinnon saajaksi vuoden 1956 gaalassa.

Lähteet
-------

1. 1 2 3 4 5 6  THE RAINS OF RANCHIPUR (1955) *AFI Catalog*. American Film Institute. Viitattu 11.2.2024. (englanniksi)
2. 1 2  The Rains of Ranchipur *Elonet*. Kansallinen audiovisuaalinen instituutti. Viitattu 11.2.2024. (suomeksi)
3. ↑  THE RAINS OF RANCHIPUR *Rotten Tomatoes*. Fandango. Viitattu 11.2.2024. (englanniksi)
4. ↑  Williams, Karl: The Rains of Ranchipur (1955) *AllMovie*. AllMovie, Netaktion LLC. Viitattu 11.2.2024. (englanniksi)
5. ↑  THE 28TH ACADEMY AWARDS 1956 *Oscars*. Yhdysvaltain elokuva-akatemia (Academy of Motion Picture Arts and Sciences). Viitattu 11.2.2024. (englanniksi)

Aiheesta muualla
----------------

* *Sateet tulivat* -elokuvan traileri YouTubessa (englanniksi)